b'\n_START_ARTICLE_\nSoomustatud auto\n_START_PARAGRAPH_\nSoomustatud auto on auto, mille kere on tugevdatud soomuskaitse omadustega materjalide v\xc3\xb5i detailidega.\n_START_SECTION_\nTsiviilasutus\n_START_PARAGRAPH_\nSoomustatud autosid kasutavad tsiviilotstarbel eri- ja turvateenistused v\xc3\xb5i muud sisekaitsesuunitlusega j\xc3\xb5ustruktuurid peamiselt VIPide turvalisuse tagamiseks, isikkoosseisu operatiivtranspordivahendina v\xc3\xb5i eriti hinnalise kauba, sealhulgas sularaha, transpordivahendina.\n_START_SECTION_\nMilitaarkasutus\n_START_PARAGRAPH_\nMilitaarotstarbel v\xc3\xb5idakse veokeid ja maastureid soomustada, kaitsmaks isikkoosseisu, tehnikat ja veetavat kaupa kuulide ja l\xc3\xb5hkekehade kildude eest. Militaarotstarbel soomustatud autod t\xc3\xa4idavad peamiselt logistilisi \xc3\xbclesandeid._NEWLINE_Ohtlike \xc3\xbclesannete t\xc3\xa4itmiseks kasutatakse spetsiaalseid soomuskerega soomusautosid.\n_START_SECTION_\nIseloomustus\n_START_PARAGRAPH_\nTsiviilkasutuses autode soomustamise k\xc3\xa4igus p\xc3\xbc\xc3\xbctakse auto v\xc3\xa4limust mitte muuta, et auto v\xc3\xa4hem kahtlust \xc3\xa4rataks. \xc3\x84ratundmist v\xc3\xa4hendades on soomustatud ka v\xc3\xa4iksemaid autosid, n\xc3\xa4iteks Volkswagen Golfi. M\xc3\xb5ningaid autosid soomustatutakse ka tehastes, n\xc3\xa4iteks Audi A6, Audi A8 ja S-klassi Mercedes. Ka Lincolnil ja BMW-l on tehases soomustatav mudel._NEWLINE_Soomuskaitse kinnitatakse kas s\xc3\xb5iduki kere pealispinnale v\xc3\xb5i ehitatakse sisemusse, kus see ei pruugi olla l\xc3\xa4hema silmitsemiseta \xc3\xa4ratuntav. Soomuse sisseehitamine on eriti kallis ja t\xc3\xb6\xc3\xb6mahukas, kestab mitu n\xc3\xa4dalat ja maksab \xc3\xbcle miljoni Eesti krooni. Kasutatakse ka kuulikindlaid klaase. Auto massi m\xc3\xa4rgatava suurenemise t\xc3\xb5ttu tuleb ka mootor ja pidurid v\xc3\xb5imsamatega asendada._NEWLINE_Soomustatud autode juures kasutatakse sageli teisigi turvameetmeid, mis suurendavad autosolijate ohutust muude \xc3\xb5nnetuste korral: automaatne tulekustutusseade, t\xc3\xbchjenemisvastased rehvid, plahvatuskindel k\xc3\xbctusepaak, auto kaugk\xc3\xa4ivitus, rehvir\xc3\xb5hu ja -temperatuuri juhtseade, sireen v\xc3\xb5i h\xc3\xa4ireseade ning sides\xc3\xbcsteem, mille abil autosolijad saavad autost v\xc3\xa4ljas olijatega suhelda. Gaasir\xc3\xbcnnaku vastu v\xc3\xb5ib auto hermetiseerida v\xc3\xb5i tekitada autosse \xc3\xbcler\xc3\xb5hu._NEWLINE_Liiklus\xc3\xb5nnetuse korral on soomustatud autod samuti tavalistest autodest palju ohutumad.'